След получаването на червен лампаз на офицер от генералния щаб, Герд фон Рундщет три години служи в генералния щаб в Берлин (1907 – 1910) и две години в щаба на 11-и корпус (1910 – 1912), след което е назначен в 171-ви пехотен полк в качеството на ротен командир (1912 – 1914). Първите месеци на Първата световна война прекарва като представител на ген-щаба в 22-ра резервна дивизия, участва в битката при Марна и в края на ноември 1914 г. получава звание майор. В края на 1914 г. Рундщет е въведен в състава на военната администрация на Антверпен, но още през пролетта на следващата година с дивизията си е прехвърлен на германо-руския фронт, където участва в настъплението към река Нарев в Русия. В края на годината го назначават за офицер в органите на окупационните власти в Полша.